ET Euroopa Liidu Teataja C 177/18

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 177/08)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„MELVA DE ANDALUCÍA”

EÜ nr: ES-PGI-005-0280-19.03.2003

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Subdirección General de Sistemas de Calidad Agroalimentaria y Agricultura Biológica, Dirección General de Industria Agroalimentaria y Alimentación, Secretaria General de Agricultura y Alimentación del Ministerio de Agricultura, Pesca y Alimentación de España Aadress: Paseo Infanta Isabel no 1 E-28071 Madrid Telefon: (34) 913 47 53 94 Faks: (34) 913 47 57 10 E-post: sgcaproagro@mapya.es

2. Taotlejate rühm:

Nimi: Asociación de Fabricantes de Conservas de Pescado «Andaluces Artesanos de la Mar» Aadress: C/ Galdámes, no 1 E-21400 Ayamonte (Huelva) Telefon: (34) 959 32 10 43 Faks: (34) 959 32 01 06 E-post: consercon@telefónica.net Koosseis: Tootjad/töötlejad ( X ) Muud ( )

3. Toote liik:

Klass: 1.7 — Värske kala, molluskid ja koorikloomad ning neist valmistatud tooted.

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Melva de Andalucía”

4.2. Kirjeldus: Konserveeritud makrelltuun ja fregatt-makrelltuun õlis, mis on toodetud mittetööstuslikke meetodeid kasutades.

Toormaterjaliks on Auxis rochei ja Auxis thazard liiki kuuluvad kalad, millel on tugev, piklik ja ümar keha, lühike ninamik ja kaks selgelt eristuvat seljauime. Kalad on sinakat või sinakashalli värvi, hõbedase kõhualuse ja külgedega. Kalade nahk on väga kõva ja sitke ning täiesti ilma soomusteta, välja arvatud keha eesosa ja küljejoon.

Kasutatakse Andaluusiale omaseid traditsioonilisi mittetööstuslikke tootmismeetodeid. Kala nahk eemaldatakse käsitsi ilma kemikaale kasutamata, tagades seega kõrge kvaliteediga loodusliku toote, millel on ühtlane, tihke ja mahlane tekstuur, meeldiv lõhn ning väga iseloomulik maitse.

Kala konserveerimisel kasutatakse ainult oliivi- või päevalilleõli.

4.3. Geograafiline piirkond: Tootmine toimub Almería provintsi haldusüksustes Almería, Adra, Carboneras, Garrucha ja Roquetas de Mar, Cádiz'i provintsi haldusüksustes Algeciras, Barbate, Cádiz, Chipiona, Conil, La Línea, Puerto de Santa María, Rota, Sanlúcar de Barrameda ja Tarifa, Granada provintsi haldusüksustes Almuñécar ja Motril, Huelva provintsi haldusüksustes Ayamonte, Cartaya, Huelva, Isla Cristina, Lepe, Palos de la Frontera ja Punta Umbría ning Málaga provintsi haldusüksustes Estepona, Fuengirola, Málaga, Marbella ja Vélez-Málaga.

4.4. Päritolutõend: Kõnealuste makrelltuuni- ja fregatt-makrelltuunikonservide tootmisel kasutatakse üksnes Auxis rochei ja Auxis thazard liiki kala.

Makrelltuuni- ja fregatt-makrelltuunikonserve toodetakse ning pakendatakse konserveerimistehastes, mis asuvad geograafilises tootmispiirkonnas ning on kantud reguleeriva asutuse registrisse; tootmine ja pakendamine vastavad spetsifikaadis esitatud nõuetele, eriti mittetööstusliku tootmise osas, mis hõlmab varasematel aegadel kasutatud meetodeid ja protseduure, mis võimaldavad säilitada kala looduslikke omadusi.

Reguleeriv asutus viib kontrolliasutusena läbi regulaarseid kontrolle tagamaks, et KGTga kaetud toodete päritolu ja tootmine on spetsifikaadiga vastavuses, eriti toodete päritolu ning nende mittetööstusliku tootmise osas. Registreeritud konserveerimistehaste omanikud peavad raamatupidamisregistrit, kuhu kontrollimise eesmärgil kantakse kasutatud tooraine ja valmistoodete andmed iga päeva kohta, mil nende tööruume kasutatakse kaitstud konservide tootmiseks.

Reguleeriv asutus tõendab kontrollitud ja spetsifikaadiga vastavuses olevad makrelltuuni- ja fregatt-makrelltuunikonservid ning varustab ettevõtted asjakohaste nummerdatud märgistega. Seejärel turustatakse konservid garantiiga päritolu ja kõiki kala looduslikke omadusi säilitava mittetööstusliku tootmise kohta.

4.5. Tootmismeetod: Konserveeritud fileede tootmiseks töödeldakse Auxis rochei ja Auxis thazard liiki kala järgmiselt: pead eemaldatakse ning seejärel kalad roogitakse ja pestakse, et puhastada nad verest ja limast. Kalad keedetakse värskes soolaga maitsestatud vees, keetmise vältel jälgitakse hoolikalt vee pH-taset ja kloorisisaldust. Seejärel eemaldatakse kaladelt käsitsi nahk. See on tootmisprotsessis eriti oluline etapp, sest kemikaalide mittekasutamine võimaldab säilitada kalade looduslikud omadused ja tagab kõrge kvaliteediga toote. Eemaldatud naha ja luudega fileed asetatakse metall- või klaasanumatesse, mis on kõikide mikroorganismide eemaldamiseks kuumtöötlemise abil eelnevalt steriliseeritud. Nagu kirjeldatud, jätkatakse nende menetluste kasutamise teel kõnealuses tootmispiirkonnas traditsiooniliselt viljeletud mittetööstuslikku lähenemist, mille eesmärk on kala looduslike omaduste säilitamine, mis muudes tööstuslikes menetlustes kasutatava naha keemilise eemaldamise käigus kaoksid.

4.6. Seos piirkonnaga: Siirdekalade liike on Hispaania lõunaosas püütud kolme tuhande aasta vältel alates ajast, mil foiniiklased ja tartessoslased hakkasid väikeseid võrke, algelisi seinnootasid ning hästituntud õngekonksu ja nööri kasutades tuuni, fregatt-makrelltuuni ja makrelli püüdma. Araablased tõid tuunivõrgud Lõuna-Andaluusia ranniku lähedastesse vetesse. Tänapäeval saab meie tööstus endiselt oma toormaterjali — kala — peamiselt neist tuunivõrkudest.

Kalapüügi kõrval tuleb kindlasti mainida ka kõnealuseid siirdekalade liike töötleva tööstuse olulisust, mille ajalugu ulatub Rooma Impeeriumi hiilgeaega 1. sajandil (pKr). Piki Andaluusia rannikut paiknevates tehastes töödeldi igat liiki tuunikala ja makrelli. Kuulsad Baelo Claudia varemed Bolonias (Tarifa), kus veel täna võib näha reservuaare, on sellest vaid üks näide. Rooma soolamistööstuse ümber tekkisid suured linnad ning Cádiz'i lahe ja kaguranniku ääres asuvad 40 tehast olid kuulsad oma soolatud kala ja kalakastmete sortimendi (garum, mauria ja alex) poolest.

Kalatoodete konserveerimisel on Andaluusias pikaajaline traditsioon, mis on säilinud tänapäevani. Andaluusia konservitööstus on säilitanud kõrge kvaliteeditaseme, mis eristab seda mujal paiknevatest tööstustest. Toodet seob kõnealuse geograafilise piirkonnaga töödeldavate liikide ja Andaluusia ranniku füüsilise keskkonna vaheline seos, konserveerimisettevõtete perekondlikud traditsioonid ning püüe säilitada traditsioonilisi mittetööstuslikke tootmismeetodeid, vastandudes tööstuslikule töötlemisele, mis on käsitöö vähesuse tõttu kindlasti odavam, ja kus kasutatakse keemilisi vahendeid tööks, mida meie ettevõtted teevad käsitsi, säilitades sellega traditsioone ja andes tootele eriomase loodusliku kvaliteedi, mis eristab seda sarnasest, kuid tööstuslikult toodetud toodetest ühtlase, tiheda ja mahlaka tekstuuri, meeldiva lõhna ning väga iseloomuliku maitse poolest.

Andaluusias on makrelltuuni ja fregatt-makrelltuuni püüdmisel pikk traditsioon ning piirkonna tööstused on seda alati töödelnud. Mittetööstuslikus konserveerimissektoris on ülekaalus olnud väikese ja keskmise suurusega pereettevõtted, mida juhivad nende asutajad või viimaste järeltulijad, mis on teinud võimalikuks traditsiooniliste tootmismeetodite säilitamise. Andaluusia tööstuse pikaajalised traditsioonid ning isalt pojale pärandatav mittetööstusliku tootmise kogemus tagavad oskustööliste olemasolu, mille säilimist ohustavad eespool osutatud tööstuslikud menetlused.

Lisaks sellele asuvad konserveerimisettevõtted Andaluusia kõige enam kalandusest sõltuvas piirkonnas, kus neil on oluline panus tööhõive säilitamisse, eriti seetõttu, et kasutatavad mittetööstuslikud meetodid on tööjõumahukamad. Seda sektorit ohustab industrialiseerimine ning sektori ellujäämine ei määra mitte ainult toodete kvaliteeti, vaid mõjutab ka väga olulisi sotsiaalseid aspekte.

4.7. Kontrolliasutus:

Nimi: Consejo Regulador de las Denominaciones Específicas «Caballa de Andalucía» y «Melva de Andalucía» Aadress: Glorieta del Agua no 4 Edificio Aljamar Center E-41940 Tomares (Sevilla) Telefon: (34) 954 15 18 23 E-post: consejoregulador@caballaymelva.com

Kontrolliasutus vastab standardile EN 45011.

4.8. Märgistus: Märgisel, mille kiidab heaks kontrolliasutus, peavad olema sõnad „Melva de Andalucía”. Märgiseid nummerdab ja väljastab kontrolliasutus.

(1) ELT L 93, 31.3.2006, lk 12.